পটেল চকে আজ সর্দার পটেলের ১৪০তম জন্মবার্ষিকীর অনুষ্ঠানে যোগ দেন প্রধানমন্ত্রী। সেখান থেকেই তিনি ‘রান ফর ইউনিটি’র সূচনা করেন। তার আগে প্রধানমন্ত্রী জানান, দেশকে এগিয়ে নিয়ে যেতে সর্বাগ্রে প্রয়োজন ঐক্য, শান্তি এবং সম্প্রীতি। তিনি বলেন, ‘‘কাশ্মীর থেকে কন্যাকুমারী হোক, অথবা অটক থেকে কটক— আমাদের উদ্দেশ্য যদি ভারতমাতাকে নতুন উচ্চতায় পৌঁছে দেওয়া হয়, তাহলে ভাষা, আবেগ, মতাদর্শ এবং অনুপ্রেরণার ভিন্নতার মধ্যেও খুঁজে নিতে হবে ঐক্য, শান্তি এবং সম্প্রীতি।’’ রাজনৈতিক বিশ্লেষকদের একাংশের মতে, দেশ জুড়ে অসহিষ্ণুতার পরিবেশ তৈরির যে অভিযোগ উঠছে, ঐক্যের কথা বলে প্রধানমন্ত্রী সে প্রসঙ্গে বার্তা দিতে চেয়েছেন। প্রসঙ্গত, ‘মন কি বাত’ অনুষ্ঠানেও একই কথা বলেছিলেন প্রধানমন্ত্রী।